Na temelju članka 118. Zakona o odgoju i obrazovanju (NN br. 87/08, 86/09, 92/10, 105/10, 90/11, 5/12, 16/12, 86/12, 126/12, 94/13, 152/14, 07/17, 68/18, 98/19, 64/20,), članka 58. Statuta Osnovne škole Finida a u vezi sa člankom 34. Zakona o fiskalnoj odgovornosti (NN br. 111/18) i članka 7. Uredbe o sastavljanju i predaji Izjave o fiskalnoj odgovornosti (NN br. 95/19), Školski odbor Osnovne škole Finida dana 9. rujna 2022. godine donosi

**PRAVILNIK O OSTVARIVANJU I KORIŠTENJU**

**VLASTITIH PRIHODA**

 Članak 1.

 Ovim Pravilnikom o ostvarivanju i korištenju vlastitih prihoda ( u daljnjem tekstu: Pravilnik) propisuju se materijalna i procesna pitanja u pogledu ostvarivanja i raspolaganja vlastitim prihodima.

Odredbe ovog Pravilnika ne odnose se na sredstva državnog proračuna, grada, županije, namjenske prihode od sufinanciranja, tekuće donacije ostalih subjekata izvan proračuna te tekuće pomoći u okviru projekata.

 Riječi i pojmovi koji imaju rodno značenje korišteni u ovom dokumentu odnose se jednako na oba roda (muški i ženski) i na oba broja (jedninu i množinu), bez obzira jesu li korišteni u muškom ili ženskom rodu, odnosno u jednini ili množini.

 Članak 2.

 Sukladno članku 52. Zakona o proračunu (NN br. 87/08, 136/12, 15/15 ) vlastitim prihodima smatraju se prihodi koje školska ustanova ostvari od obavljanja poslova na tržištu i tržišnim uvjetima.

 Školska ustanova, ukoliko osnivač svojom odlukom drugačije ne odluči , može ostvarivati vlastite prihode od:

1. najma učioničkog i drugog prostora škole i to: dvorana za tjelesnu i zdravstvenu kulturu, učionice opće namjene, specijalizirane učionice i višenamjenski prostor,
2. ostalo u skladu sa zakonskim propisima .

Članak 3.

Najam učioničkog i drugog prostora škole uključuje: dvoranu za tjelesnu i zdravstvenu kulturu, učionice opće namjene, specijalizirane učionice i druge višenamjenske prostore. Navedeni prostori mogu se iznajmiti zainteresiranim građanima, udrugama, ustanovama, trgovačkim društvima i drugim pravnim osobama ( u daljnjem tekstu: najmoprimci) za održavanje sastanaka, predavanja, radionica, rekreacije i sl., ako djelatnost koju bi obavljali u školskom prostoru nije u suprotnosti s obrazovnom i odgojnom funkcijom školske ustanove.

Članak 4.

 Zainteresirani najmoprimci za najam prostora iz čl. 3 ovog Pravilnika dužni su u zahtjevu podrobnije naznačiti vrijeme, svrhu, broj sudionika i ostale podatke koji pobliže opisuju namjeravanu aktivnost za koju se iznajmljuje prostor.

 U slučaju da se radi o zainteresiranim građanima i/ili grupi građana, zahtjev podnosi zajednički predstavnik kojeg zainteresirani građani podrže svojim potpisom na zahtjevu.

 Članak 5.

 Zahtjev se podnosi Školskom odboru školske ustanove.

 Školski odbor svojom odlukom pobliže uređuje uvjete najma i to: najamninu na prijedlog Osnivača, vrijeme trajanja najma, korištenje prilaznih hodnika, sanitarnih čvorova, opreme (računala, projektor… ) i sl.

 Školski odbor utvrđuje visinu najamnine sukladno prijedlogu Osnivača prema konkretnom zahtjevu, ovisno o prostoru koji se iznajmljuje i grupi koja ga koristi ( učenici naše škole ili vanjski korisnici ).

 Na osnovi odluke o davanju u najam školskog prostora, ravnatelj školske ustanove sklapa ugovor o najmu sa zainteresiranom strankom.

Članak 6.

Ugovor o najmu sklapa se najdulje na godinu dana. Ugovor o najmu obavezno sadrži:

-podatke o najmoprimcu,

-termin najma koji ne smije remetiti redovno odvijanje nastavnog procesa,

-podatke o poslovnom prostoru i/ili opremi,

-iznos najamnine,

-broj IBAN-a za uplatu i rokove plaćanja,

-pravo na izmjenu cijene u suglasnosti s najmoprimcem,

-period na koji se ugovor sklapa,

-odredbu o zabrani davanja prostora ili opreme u podnajam,

-odredbe o uvjetima prestanka ugovora i otkaznim rokovima,

-odredbu o podmirenju troškova nastalih oštećenjem prostora i/ ili opreme,

-odredbu da će eventualne sporove rješavati sporazumno, a ukoliko to nije moguće određuju nadležnost stvarno i mjesno nadležnog suda .

Članak 7.

 Evidencija o sklopljenim ugovorima o zakupu i najmu vodi se u tajništvu školske ustanove, a nadzor i naplatu vlastitih prihoda vodi računovodstvo prema posebnoj proceduri praćenja i naplate prihoda i primitaka u školskoj ustanovi.

Članak 8.

Ostvareni vlastiti prihodi, ukoliko Osnivač školske ustanove svojom odlukom drugačije ne odluči, koriste se za podmirenje slijedećih navedenih rashoda isključivo do visine iznosa naplaćenih istih:

-materijalno –financijskih rashoda školske ustanove nastalih realizacijom programa i aktivnosti temeljem kojih su vlastiti prihodi ostvareni,

-troškova za podizanje razine učeničkog standarda kupnjom razne opreme,

-nagrade učenicima za postignute rezultate sukladno posebnoj Odluci,

-nagrade mentorima/učiteljima za postignute rezultate na natjecanjima sukladno posebnoj Odluci,

-troškovi seminara i stručnih usavršavanja radnika,

-nagrade zaposlenicima za radne rezultate sukladno posebnoj Odluci,

-svi ostali troškovi razvrstani po ekonomskoj klasifikaciji „3“ i „ 4“ koji proizlaze iz ukupnog poslovanja školske ustanove odnosno oni troškovi za koje nisu dostatni prihodi Osnivača da bi se podmirili.

Članak 9.

Vlastiti prihodi ostvareni tijekom jedne kalendarske godine koji se ne utroše na podmirenje troškova u toj kalendarskoj godini, prebacit će se u sljedeću kalendarsku godinu sukladno odredbama ovog Pravilnika. Preneseni prihodi koristiti će se za podmirenje troškova temeljem Odluke Školskog odbora o raspodjeli rezultata.

Članak 10.

Ovaj Pravilnik stupa na snagu danom objave na oglasnoj ploči školske ustanove.

KLASA : 011-03/22-02/01

URBROJ : 2167/01-55-67-22-1

Poreč, 9.9.2022. godine

Predsjednik Školskog odbora:

Martin Šuran, mag.cin.

 \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ovaj Pravilnik objavljen je na oglasnoj ploči školske ustanove dana 12.9.2022. godine i stupio je na snagu istog dana.

Ravnateljica:

Anita Sijerković-Radin, prof.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_